KIRJALLINEN KYSYMYS E-3904/00 esittäjä(t): Jan Mulder (ELDR) komissiolle. Merkintärokotteiden käyttö Euroopan unionissa.



Virallinen lehti nro 174 E , 19/06/2001 s. 0180 - 0181



KIRJALLINEN KYSYMYS E-3904/00 esittäjä(t): Jan Mulder (ELDR) komissiolle (13. joulukuuta 2000) Aihe: Merkintärokotteiden käyttö Euroopan unionissa On todistettu, että merkintärokotteet ovat tehokkaita välineitä tarttuvien eläintautien torjunnassa ja hallitussa tuhoamisessa. 1. Voiko komissio kertoa aikooko se todellakin sallia merkintärokotteiden käytön sellaisten tarttuvien eläintautien tapauksissa, joita vastaan ei normaalisti saa käyttää rokotteita, kuten sikarutto? 2. Voiko komissio kertoa mitkä ovat ne eläintaudit, joiden varalta ei normaalisti saa rokottaa eläimiä, mutta joita varten on nykyään olemassa merkintärokote, joiden avulla epidemian puhjetessa sen leviäminen voidaan estää? 3. Voiko komissio kertoa, minkä eläintautien leviäminen voitaisiin estää rokotusten avulla vielä siinä vaiheessa, kun tautia jo esiintyy? 4. Jos komissio harkitsee edellä kuvatun rokotusstrategian käyttöön ottamista, harkitseeko komissio siinä tapauksessa myös rokoteainevarastojen kokoamista strategisesti keskeisille paikoille Euroopan unionissa? David Byrnen komission puolesta antama vastaus (30. tammikuuta 2001) 1. Komission suhtautuminen merkittyjen rokotteiden mahdolliseen käyttöön klassisen sikaruton tapauksessa käy ilmi sen ehdotuksesta neuvoston direktiiviksi yhteisön toimenpiteistä kyseisen taudin torjumiseksi(1). Komission tukeman kokeen tulokset osoittivat, että asiassa on toimittava erittäin varovaisesti, sillä merkittyjen rokotteiden käytöstä ei mahdollisesti ole hyötyä verrattuna perinteisiin rokotteisiin. Merkittyjä rokotteita voitaisiin komission ehdotuksen mukaan kuitenkin käyttää nykyisen rokottamattomuuspolitiikan puitteissa klassista sikaruttoa vastaan, sillä nykyinen politiikka ei sulje pois rokottamista hätätapauksissa. Merkittyjen rokotteiden mahdollinen käyttö edellyttäisi, että saatavilla on sopivia taudinmääritystestejä, sillä tähänastisten testien avulla ei pystytä luotettavasti erottamaan rokotettuja eläimiä ja sairastuneita eläimiä. Lisäksi merkittyjen rokotteiden käyttö edellyttäisi, että komissio antaa niiden käyttöä suunnittelevalle jäsenvaltiolle kussakin tapauksessa luvan sen jälkeen, kun pysyvä eläinlääkintäkomitea on antanut asiasta lausunnon. 2. Merkittyjä rokotteita käytetään yhteisön alueella laajasti tiettyjen eläintautien ehkäisemiseen, ja joidenkin tautien kohdalla on annettu säännökset, jotta rokotteiden käyttö olisi tuloksellista, toisin sanoen jotta rokotettuja eläimiä suojattaisiin taudilta ja jotta taudinaiheuttaja saataisiin lisäksi hävitetyksi. Tiedeyhteisö ja yksityiset yritykset pyrkivät kehittämään merkittyjä rokotteita ja/tai vastaavia erottelevia kokeita muita eläintauteja varten. Jotkin kehityskohteet ovat taloudellisesti merkittäviä, kuten suu- ja sorkkatauti sekä klassinen sikarutto, joiden kohdalla yhteisössä noudatetaan rokottamattomuuspolitiikkaa. Komissio on myös tukenut taloudellisesti joitakin näistä kehityshankkeista. Kuten klassista sikaruttoa koskevassa kokeessa todettiin, on kuitenkin syytä edetä varovaisesti ennen kuin tehdään päätelmiä, joiden mukaan uusia kehitettyjä tuotteita voidaan käyttää onnistuneesti. 3. Periaatteessa kaikki eläintaudit, joita varten on kehitetty tehokkaita rokotteita, voitaisiin estää rokottamalla. Muiden lääketuotteiden tapaan myös rokotteet voivat kuitenkin johtaa ei-toivottuihin seurauksiin, ja niiden tehokkuus ja turvallisuus voivat vaarantua epäasianmukaisen käytön takia. Siksi ennen rokotteiden käyttämistä on käytävä läpi mahdolliset edut ja haitat ja taattava sopivat käyttöedellytykset. 4. Komissiolla on 30 miljoonaa annosta kattava antigeenipankki suu- ja sorkkatautirokotteen valmistamista varten, jotta tämä rokote olisi hätätilanteissa nopeasti käytettävissä. Turvallisuussyistä antigeeniannoksia säilytetään kolmessa eri paikassa yhteisön alueella. Lisäksi komissio on ostanut ja varastoinut 500 000 rokoteannosta bluetongue-tautia varten. Tästä määrästä on äskettäin annettu pyyntöjen perusteella osa sellaisten jäsenvaltioiden käyttöön, joissa on todettu tätä tautia. Rokotevarastoa ollaan parhaillaan täydentämässä. Lisäksi on annettu säännökset, joiden avulla komissio voi tarvittaessa perustaa rokotevarastoja muita eläintauteja varten. (1) KOM(2000) 462 lopullinen.